โบรกฯการันตี SABINA สดใส ยอดขายพุ่งหนุนกำไรปี 62 นิวไฮต่อเนื่องเป็นปีที่ 9
โบรกฯการันตี SABINA สดใส ยอดขายพุ่งหนุนกำไรปี 62 นิวไฮต่อเนื่องเป็นปีที่ 9
โบรกฯการันตี SABINA สดใส ยอดขายพุ่งหนุนกำไรปี 62 นิวไฮต่อเนื่องเป็นปีที่ 9
24 ก.ค. 2562

“ข่าวหุ้นธุรกิจออนไลน์” ทำการสำรวจข้อมูลและบทวิเคราะห์หุ้น บริษัท ซาบีน่า จำกัด (มหาชน) หรือ SABINA หลังวานนี้ (24 ก.ค.) ราคาหุ้นปรับตัวขึ้นอย่างร้อนแรง โดยปิดตลาดที่ระดับ 29.50 บาท บวก 2.50 บาท หรือ 9.26% ด้วยมูลค่าซื้อขาย 764.38 ล้านบาท ซึ่งยังมีอัพไซด์จากราคาเป้าหมาย 36 บาท อยู่ที่ 22%
โดย นักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อ” หุ้น SABINA ราคาเป้าหมาย 36 บาท/หุ้น โดยประเมินกำไรใน 3 ปีข้างหน้าเติบโตเฉลี่ย (CAGR) 15% ต่อปี เนื่องจากการเพิ่มขึ้นของทั้งยอดขายและอัตรากำไรจากการมี Product winner และการขายทางออนไลน์เติบโตอย่างมีนัยยะ อีกทั้งต้นทุนลดลงจากการจ้างผลิตสินค้าจากจีนมากขึ้น ฐานะการเงินเป็นเงินสดสุทธิ อัตราผลตอบแทนจากเงินปันผล 4-5% และ ROE สูงสุดในกลุ่ม
ทั้งนี้คาดกำไรสุทธิไตรมาส 2/62 เท่ากับ 94 ล้านบาท โดยมีการบันทึกประมาณการหนี้สินผลประโยชน์พนักงาน 16 ล้านบาท หากไม่รวมรายการดังกล่าวกำไรปกติจะเพิ่มขึ้น 15% เมื่อเทียบจากไตรมาสก่อน และ 14% เมื่อเทียบจากปีก่อน เป็น 110 ล้านบาท เนื่องจากการรับรู้ยอดขายเต็มไตรมาสจากสินค้า Seamless Fit ซึ่งเปิดตัวเมื่อเดือน ก.พ. ได้รับการตอบรับดี
ขณะที่ยอดขายทาง NSR คาดจะเติบโตสูงต่อเนื่อง คาดอัตรากำไรขั้นต้นเพิ่มขึ้น 150bps เมื่อเทียบจากปีก่อน จากการเพิ่มสัดส่วนสินค้าจ้างผลิตจากจีน ภายใต้สมมติฐาน Pay-out ratio 100% คาดเงินปันผลครึ่งปีแรกปี 2562 เท่ากับ 0.54 บาท/หุ้น คิดเป็นอัตราผลตอบแทนครึ่งปีที่ 2.1%
โดยยอดขายเติบโตจากทั้งการขายหน้าร้านและออนไลน์ ด้วยการมีแบรนด์แข็งแกร่ง ส่วนแบ่งตลาดเป็นอันดับ 2 โดยมี Product winner คือ Wireless Shape และ Seamless Fit คาดการขายสินค้าทางออนไลน์ใน 3 ปีข้างหน้าเติบโตเฉลี่ย 46% ต่อปี ส่งผลบวกทั้งเป็นการลดค่าใช้จ่ายหน้าร้าน ลดจำนวนสินค้าคงเหลือ และวงจรเงินสดสั้นลง อัตรากำไรขั้นต้นมีแนวโน้มเพิ่มขึ้นโดยคาดว่าสัดส่วนสินค้าจ้างผลิตจากจีนเพิ่มจาก 18% ในปี 2561 เป็น 37% ในปี 2564 เนื่องจากต้นทุนการจ้างผลิตต่ำกว่าการผลิตเอง 900bps และยังได้ผลบวกจากเงินบาทแข็งค่า เนื่องจากการนำเข้าวัตถุดิบจากต่างประเทศ
ส่วน นักวิเคราะห์ บล.เคทีซีมิโก้ ระบุในบทวิเคราะห์ แนะนำ “ซื้อ” หุ้น SABINA ราคาเป้าหมาย 35 บาท/หุ้น คาดกำไรปกติไตรมาส 2/62 โตขึ้นทั้งเมื่อเทียบจากปีก่อนและเมื่อเทียบจากไตรมาสก่อน จากยอดขายและอัตรากำไรเพิ่ม
ส่วนแนวโน้มครึ่งปีหลังปี 2562 สดใส ฐานะผู้นำเข้าสุทธิได้ประโยชน์จากเงินบาทแข็งค่า และการจ้างผลิตจากจีน จะเป็นอีกปัจจัยหนุนอัตรากำไร คงประมาณการกำไรปกติปี 2562 โต 15% และคาดปันผล 100% ของกำไร 0.57 บาท/หุ้น ในครึ่งปีแรกปี 2562 ให้อัตราปันผลตอบแทน 4.5% ต่อปี
ด้าน นักวิเคราะห์ บล.โนมูระ พัฒนสิน ระบุในบทวิเคราะห์ แนะนำ “ซื้อ” หุ้น SABINA ประเมินราคาเป้ามาย 35 บาท/หุ้น คาดกำไรปกติไตรมาส 2/62 เป็นจุดสูงสุดรายไตรมาสที่ 120 ล้านบาท เพิ่มขึ้น 25% เมื่อเทียบจากปีก่อน และเพิ่มขึ้น 26% เมื่อเทียบจากไตรมาสก่อน จากการรับรู้สินค้าใหม่ “Seamless fit” เต็มไตรมาสที่กลายเป็นอีกหนึ่ง Product Champion หนุนรายได้โตเด่นเกือบทุกช่องทาง รวมถึงอัตรากำไรยังดีต่อเนื่อง และหากรวมผลสำรอง Employee Benefit 16 ล้านบาท คาดกำไรสุทธิยังเติบโตดีเช่นกันที่ 104 ล้านบาท เพิ่มขึ้น 8% เมื่อเทียบจากปีก่อน และเพิ่มขึ้น 10% เมื่อเทียบจากไตรมาสก่อน
ทั้งนี้มองว่าธุรกิจ SABINA ยังเป็นขาขึ้นต่อเนื่อง จากความแข็งแกร่งด้านการตลาด และการนำเสนอสิ่งใหม่ๆ ที่ตอบโจทย์ผู้บริโภค คาดกำไรสุทธิปี 2562 ยังเพิ่มขึ้น 12% (กำไรปกติเพิ่มขึ้น 19%) และเป็น New High ต่อเป็นปีที่ 9 จากคาดทั้งรายได้เพิ่มขึ้น 9% และอัตรากำไรเพิ่มจากทั้งการเพิ่มสัดส่วนการจ้างผลิต และช่องทาง NSR ที่มี Margin สูงกว่าค่าเฉลี่ย โดยระยะสั้นคาดกำไรไตรมาส 3/62 ถึงไตรมาส 4/62 ยังเติบโตมั่นคง จากทั้งรายได้และอัตรากำไรยังเป็นภาพที่ดี อีกทั้งมอง SABINA เป็นหนึ่งใน Mid small cap ที่น่าสนใจ หลังหุ้น Mid small cap กลับมาได้รับความสนใจอีกครั้ง